Document ID: 32012D0806

DEĊIŻJONI TA’ IMPLIMENTAZZJONI TAL-KUMMISSJONI
tas-17 ta’ Diċembru 2012
li temenda d-Deċiżjoni 2007/767/KE rigward id-deroga mir-regoli dwar l-oriġini ddefiniti fid-Deċiżjoni tal-Kunsill 2001/822/KE f’dak li jirrigwarda ċerti prodotti tas-sajd importati mill-Gżejjer Falkland
(notifikata bid-dokument numru C(2012) 9408)
(2012/806/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni tal-pajjiżi u t-territorji barranin mal-Komunità Ewropea (Overseas Association Decision) (1), u b’mod partikolari l-Artikolu 37 tal-Anness III tagħha,
Billi:
(1)
Fil-15 ta’ Novembru 2007 il-Kummissjoni adottat id-Deċiżjoni 2007/767/KE (2) li tidderoga mid-definizzjoni tal-kunċett ta’ “prodotti ta’ oriġini” biex tqis il-qagħda speċjali tal-Gżejjer Falkland rigward l-ispeċijiet varji tal-ħut iffriżat taħt l-intestatura NM 0303, l-ispeċijiet varji ta’ flettijiet tal-ħut iffriżat taħt l-intestatura NM 0304 u klamari Loligo ffriżati u klamari Ilex iffriżati taħt l-intestatura NM 0307. Din id-deroga skadiet fit-30 ta’ Novembru 2012.
(2)
Fit-12 ta’ Ottubru 2012, il-Gżejjer Falkland talbu deroga ġdida mir-regoli dwar l-oriġini stabbiliti fl-Anness III għad-Deċiżjoni 2001/822/KE għall-perjodu ta’ bejn l-1 ta’ Diċembru 2012 sal-adozzjoni tad-Deċiżjoni dwar l-Assoċjazzjoni Estra-Ewropea. Din it-talba tkopri kwantità totali ta’ 8 750 tunnellata ta’ ħut iffriżat taħt l-intestatura NM 0303, 1 683 tunnellata ta’ flettijiet tal-ħut iffriżati taħt l-intestatura NM 0304, 29 400 tunnellata ta’ klamari Loligo ffriżati u 15 500 tunnellata klamari Illex iffriżati taħt l-intestatura NM 0307.
(3)
Il-Gżejjer Falkland ibbażaw it-talba tagħhom fuq il-fatt li diffikultajiet b’ħaddiema lokali u n-nuqqas ta’ nies tas-sengħa jillimitaw kemm il-bastimenti jistgħu jitmexxew min-nies mill-Gżejjer Falkland. Il-fatt li l-għarfien speċifiku fis-sajd meħtieġ mhuwiex kollu disponibbli fil-preżent, la mill-OCT u lanqas mill-Komunità jew mill-Istati tal-AKP, ġej partikolarment minħabba l-pożizzjoni ġeografika tal-Gżejjer Falkland.
(4)
Għandha tingħata deroga mir-regoli dwar l-oriġini stabbiliti fl-Anness III għad-Deċiżjoni 2001/822/KE għall-prodotti li jaqgħu taħt il-kodiċijiet NM 0303 u 0304, għal klamari Loligo taħt l-intestatura NM 0307 49 35 u għal klamari Illex taħt l-intestatura NM 0307 99 11. Din id-deroga hija ġġustifikata bl-Artikolu 37(1) ta’ dan l-Anness, b’mod partikolari fir-rigward tal-iżvilupp ta’ industrija lokali eżistenti.
(5)
Jeħtieġ li tkun żgurata kontinwità ta’ importazzjonijiet mill-Ġżejjer Falkland fl-Unjoni. Għalhekk id-Deċiżjoni 2007/767/KE għandha tittawwal b’effett mill-1 ta’ Diċembru 2012 sakemm tidħol fis-seħħ id-Deċiżjoni dwar l-Assoċjazzjoni Estra-Ewropea li hu maħsub li se jsir fl-1 ta’ Jannar 2014.
(6)
Għalhekk id-Deċiżjoni 2007/767/KE għandha tiġi emendata skont dan.
(7)
Il-miżuri previsti f’din id-Deċiżjoni jikkonformaw mal-opinjoni tal-Kumitat tal-Kodiċi Doganali,
ADOTTAT DIN ID-DEĊIŻJONI:
Artikolu 1
Id-Deċiżjoni 2007/767/KE għandha tiġi emendata kif ġej:
(1)
L-ewwel paragrafu tal-Artikolu 2 jinbidel b’dan li ġej:
“Id-deroga prevista fl-Artikolu 1 għandha tapplika għal ħut li jinqabad fil-baħar minn bastimenti jew minn bastimenti-fabbriki u għall-kwantitajiet annwali stabbiliti fl-Anness ta’ din id-Deċiżjoni li jiġu importati fil-Komunità mill-Gżejjer Falkland mill-1 ta’ Diċembru 2007 sal-31 ta’ Diċembru 2013.”
(2)
L-Artikolu 6 jinbidel b’dan li ġej:
“Artikolu 6
Din id-Deċiżjoni għandha tapplika mill-1 ta’ Diċembru 2007 sal-31 ta’ Diċembru 2013.”
(3)
L-Anness jinbidel bit-test imniżżel fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-17 ta’ Diċembru 2012.

Labels: 17
3
6
18
15